CELEX: 32013D0260
Language: fi
Date: 2013-05-31 00:00:00
Title: 2013/260/EU: Komission päätös, annettu 31 päivänä toukokuuta 2013 , Euroopan parlamentin ja neuvoston konedirektiivin 2006/42/EY 11 artiklan mukaisesta Saksan toimenpiteestä, jolla kielletään Regal Tools Co. Ltd:n valmistaman tyyppiä HV 0003 olevan ketjusahan saattaminen markkinoille (tiedoksiannettu numerolla C(2013) 3125)  ETA:n kannalta merkityksellinen teksti

4.6.2013   
            
            
               FI
            
            
               Euroopan unionin virallinen lehti
            
            
               L 150/31
            
         KOMISSION PÄÄTÖS,
   annettu 31 päivänä toukokuuta 2013,
   Euroopan parlamentin ja neuvoston konedirektiivin 2006/42/EY 11 artiklan mukaisesta Saksan toimenpiteestä, jolla kielletään Regal Tools Co. Ltd:n valmistaman tyyppiä HV 0003 olevan ketjusahan saattaminen markkinoille
   (tiedoksiannettu numerolla C(2013) 3125)
   (ETA:n kannalta merkityksellinen teksti)
   (2013/260/EU)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon koneista annetun Euroopan parlamentin ja neuvoston direktiivin 2006/42/EY (1) ja erityisesti sen 11 artiklan,
   sekä katsoo seuraavaa:
   
               (1)
            
            
               Saksan viranomaiset ilmoittivat direktiivin 2006/42/EY 11 artiklan 2 kohdan mukaisesti komissiolle ja muille jäsenvaltioille toimenpiteestä, jolla kielletään tyyppiä HV 0003 olevan ketjusahan saattaminen markkinoille; ketjusahan valmistaja on Regal Tools Co. Ltd., Technology Industrial Park, Chengxin Road 223, Yongkang, Kiina, ja sitä tuo EU:hun Bergner Europe GmbH, Am Seestern 18, 40547 Düsseldorf, Saksa.
            
         
               (2)
            
            
               Saksan viranomaiset ilmoittivat toimenpiteen perusteeksi sen, ettei ketjusaha täytä seuraavia direktiiviin 2006/42/EY liitteessä I vahvistettuja olennaisia terveys- ja turvallisuusvaatimuksia (viittaus asiaankuuluvaan yhdenmukaistettuun eurooppalaiseen standardiin EN ISO 11681-1):
               
                           1.3.2
                        
                        
                           Rikkoutumisvaara käytön aikana:
                           Ketjusahan taka- ja etukahva eivät kumpikaan läpäisseet asiaankuuluvassa yhdenmukaistetussa eurooppalaisessa standardissa (EN ISO 11681-1:2008 – lauseke 5.2.1) vahvistettua vahvuustestiä.
                        
                     
                           1.7.4
                        
                        
                           Ohjeet:
                           Ohjeista puuttuivat valmistajan toiminimi ja täydellinen osoite (1.7.4.2 a), EY-vaatimustenmukaisuustodistus (1.7.4.2 c), koneen yleinen kuvaus (1.7.4.2 d), tiedot ilmassa etenevistä melupäästöistä (1.7.4.2 u) ja tiedot työkalun aiheuttamasta tärinästä (2.2.1.1).
                        
                     
                           2.3 c
                        
                        
                           Automaattinen jarru
                           Ketjusaha ei pysähtynyt riittävän nopeasti, kun sen käsikäyttöistä ketjujarrua käytettiin, eikä niissä olosuhteissa, joissa ei-käsikäyttöisen ketjujarrujärjestelmän on oltava toiminnassa (EN ISO 11681-1:2008 – lausekkeet 5.5.1 ja 5.5.2).
                        
                     
         
               (3)
            
            
               Saksan viranomaiset totesivat, että vaikka ketjusahassa oli CE-merkintä, sen mukana ei ollut valmistajan tai tämän valtuutetun edustajan laatimaa ja allekirjoittamaa EY-vaatimustenmukaisuusvakuutusta, kuten direktiivin 2006/42/EY 5 artiklan 1 kohdan e alakohdassa edellytetään. Lisäksi ne huomauttivat, että vaikka kannettavat ketjusahat (moottorisahat) kuuluvat direktiivin liitteessä IV lueteltuihin koneluokkiin, joihin on sovellettava jotakin 12 artiklan 3 tai 4 kohdassa tarkoitettua vaatimustenmukaisuuden arviointimenettelyä, ei ollut esitetty todisteita siitä, että tyypin HV 0003 ketjusahan osalta olisi tehty sellainen menettely.
            
         
               (4)
            
            
               Ilmoituksen mukana toimitettiin tarkastusseloste, jonka oli laatinut Deutsche Prüf- und Zertifizierungsstelle für Land- und Forsttechnik GbR.
            
         
               (5)
            
            
               Komissio pyysi direktiivin 2006/42/EY 11 artiklan 3 kohdassa vahvistetun menettelyn mukaisesti kirjallisesti valmistajaa ja maahantuojaa esittämään huomautuksensa Saksan viranomaisten toteuttamasta toimenpiteestä.
            
         
               (6)
            
            
               Valmistajalta ei saatu vastausta. Maahantuoja ilmoitti komissiolle, että kyseisen ketjusahan myynti oli lopetettu ja että yritys ei enää maahantuonut kyseisen tyyppistä ketjusahaa.
            
         
               (7)
            
            
               Saksan viranomaisten toimittaman näytön tarkastelun perusteella näyttö vahvistaa, että Regal Tools Co. Ltd:n valmistama tyypin HV 0003 ketjusaha ei täytä direktiivissä 2006/42/EY vahvistettuja olennaisia terveys- ja turvallisuusvaatimuksia ja että tämä vaatimustenvastaisuus aiheuttaa käyttäjille vakavan loukkaantumisvaaran,
            
         ON HYVÄKSYNYT TÄMÄN PÄÄTÖKSEN:
   1 artikla
   Saksan viranomaisten toimenpide, jolla kielletään Regal Tools Co. Ltd:n valmistaman tyyppiä HV 0003 olevan ketjusahan saattaminen markkinoille, on perusteltu.
   2 artikla
   Tämä päätös on osoitettu kaikille jäsenvaltioille.
   
      Tehty Brysselissä 31 päivänä toukokuuta 2013.
      
         
            Komission puolesta
         
         Antonio TAJANI
         
            Varapuheenjohtaja
         
      
   
   
      (1)  EUVL L 157, 9.6.2006, s. 24.